  Майя Бывальцева Удмуртиын вордскем Елизавета Туктамышева Китайын Гран-приын кылем арысь программазэ возьматоз. Сыӵе пумкылъян кудӥз фигуристкалэн тренерез Алексей Мишин, ивортэ «Санкт-Петербург» телеканал. Тодэ вайытом, выль сезонын спортсменка калыккуспо ӵошатсконъёслы египет манерен выль номер дасяз. Сое возьматӥз фигурной нискыланъя Гран-прилэн кыкетӥ люкетаз Канадаын. Эркын порограммалы йылпумъянъёсъя, со 4-тӥ инты гинэ басьтӥз. Зарни утӥз Россиысь Евгения Медведева. «Ортчем ӵошатсконъёслы йылпумъянъёсъя, мон «Пер Гюнт» крезьгуръя эркын программа вылэ выжыны пумкылъян кутӥ. Москвае мынэмлэсь азьвыл Лиза висьыны усиз, нош Москваын хореографен Стефан Ламбьелен тренировкаосты пӧртэм катокъёсын ортчытон висёнзэ секытгес каризы, али со температураен кылле. Но «Cup of China» турнире пыриськонлэсь милемды кулон гинэ дугдытоз», — пусйиз Алексей Мишин. Ӵапак та номерен Елизавета Туктамышева кылем сезонын потаз, но программазэ кӧня ке гинэ ӵошатсконъёсын возьматыны быгатӥз. Ватсалом, Удмуртиысь спортсменка Китайын йӧ вылэ потоз 18–20 шуркынмонэ. GP Skate Canada 2016. Ladies - FP. Elizaveta TUKTAMYSHEVA Тегъёс: Спорт ЛизаТуктамышева Удмуртия фигурнойнискылан  